Drie plaaswerkers sterf in ongelukDie pad tussen Piet Retief en die eMahlathini-grenspos (Foto: Skermskoot van Google Streetview) Drie plaaswerkers is dood in ŉ ongeluk in Piet Retief in Mpumalanga. ŉ Vragmotor wat plaaswerkers op die D1246-pad in die rigting van die eMahlathini-grenspos vervoer het, het Saterdag omstreeks 18:00 omgeslaan. Die eMahlathini-grens verbind die land met eSwatini naby Piet Retief. “Die bestuurder van die vragmotor het vermoedelik beheer verloor oor die voertuig en dit het omgeslaan. Die slagoffers is op die toneel dood verklaar,” het Moeti Mmusi, woordvoerder van die departement van gemeenskapsveiligheid, gesê. Die oorledenes is twee mans en ŉ vrou. “Die bestuurder het matige beserings opgedoen. Een persoon het ernstige beserings opgedoen. Hulle is albei na die nabygeleë Piet Retief- provinsiale hospitaal geneem.” Die voertuig se lisensieskyf het glo ook reeds verval en dit sal deel vorm van die ondersoek oor die ongeluk. Vusi Shongwe, LUR vir gemeenskapsveiligheid, het versoek dat werkgewers moet seker maak alle werkers word veilig vervoer. Hy betuig sy meegevoel met die families en wens die twee beseerdes spoedig beterskap toe.